कैलेंडर हो तो AIFF, क्लब में समस्या नहीं होगी : छेत्री  
छेत्री ने कहा कि अगर अंतरराष्ट्रीय मैचों का कैलेंडर पहले से ही पता हो तो भारतीय फुटबाल महासंघ और क्लबों के बीच कोई समस्या नहीं होगी।
सैफ चैम्पियनशिप में पांच मैन ऑफ द मैच पुरस्कार जीतने वाले स्टार स्ट्राइकर सुनील छेत्री ने कहा कि अगर अंतरराष्ट्रीय मैचों का कैलेंडर पहले से ही पता हो तो अखिल भारतीय फुटबाल महासंघ और क्लबों के बीच कोई समस्या नहीं होगी।  भारतीय टीम ने सोमवार को जवाहरलाल नेहरू स्टेडियम में सैफ चैम्पियनशिप के अपने आठवें फाइनल में अफगानिस्तान को 4-0 से हराकर खिताब बरकरार रखा जिसमें सुनील छेत्री ने प्रत्येक मैच में गोल दागे और टूर्नामेंट में सात गोल कर शीर्ष स्कोरर रहे। उन्हें पांचों ही मैचों में मैन ऑफ द मैच चुना गया।  अभी तक सैफ चैम्पियनशिप में पांच मैन आफ द मैच किसी खिलाड़ी को नहीं मिले हैं। इस बारे में छेत्री ने कहा, मैं अपने मैन आफ द मैच के बजाय टीम की खिताबी जीत से खुश हूं। अफगानी टीम के बारे में उन्होंने कहा, अफगानी खिलाड़ी काफी बढ़िया खेले । उनकी टीम काफी संतुलित और बढ़िया टीम है। कप्तान क्लाइमेक्स लारेंस की अगुवाई में टीम ने यह पहली प्रतियोगिता जीती है। लारेंस ने कहा, मैं खुश हूं कि हम खिताब जीतने में सफल रहे। जब उनसे पूछा गया कि एआईएफएफ और क्लबों के बीच खेलने में खिलाड़ी को कितनी परेशानी होती है तो लारेंस ने कहा, खिलाड़ी इसमें कुछ नहीं कर सकते। लेकिन छेत्री ने इसमें बीच में आकर जवाब दिया, अगर उचित कैलेंडर हो तो कोई समस्या नहीं होगी क्योंकि एआईएफएफ और क्लब दोनों को पता होगा कि राष्ट्रीय टीम को कितने मैच खेलने हैं।  छेत्री ने कहा, दोनों एआईएफएफ और क्लबों को अंतरराष्ट्रीय कैलेंडर की जानकारी होगी तो खिलाड़ियों को भी फायदा मिलेगा क्योंकि राष्ट्रीय टीम के लिये खिलाड़ियों को खेलने आना पड़ता है। भारतीय कोच सावियो मेडिरा ने सैफ चैम्पियनशिप को अंडर 23 टूर्नामेंट बनाने की बात कही थी तो क्या इस टूर्नामेंट को अंडर 23 टीम बनाना चाहिए। इस पर छेत्री ने कहा, मैं इस बात से सहमत हूं लेकिन मुझे लगता है कि सीनियर टीम अगर 12 से 15 अंतरराष्ट्रीय मैच खेलती है तो इसे निश्चित रूप से अंडर 23 टूर्नामेंट बना देना चाहिए।   उन्होंने कहा, लेकिन सीनियर टीम को 12 से 15 अंतरराष्ट्रीय मैच मिलने चाहिए। अगर सीनियर टीम का अच्छा कैलेंडर यानी व्यस्त कैलेंडर होगा तो हमें ये मैच नहीं खेलने चाहिए। लेकिन हमारे साथ ऐसा नहीं है, हमें इतने मैच खेलने को नहीं मिलते। अंडर 23 टूर्नामेंट होने से किसी भी देश को दूसरी टीम बनाने में मदद मिलेगी।